戲謝漕食豆粥
作者：李復
朝代：宋

paragraphs: 石泉清甘出山麓，瓦釜貯泉烹豆粥。
太行苦霧朝塞門，相與持杯煖寒腹。
集仙學士著繡衣，瑞節前驅光照玉。
入境風生三十州，高廩臨邊溢紅粟。
公臺深靜兵衛嚴，部吏趨承冠履肅。
剪毛胡羊小耳肥，列甕釀香浮螘綠。
盡嫌豪侈徹豐俎，坐刻黳煤溫凍足。
擁爐招客學僧禪，爭聽敲魚醒睡目。
太師論詩歌蟋蟀，千載遺音流晉曲。
何曾方丈裂餠多，武子琉璃蒸乳熟。
只知齒頰快芳羶，豈料年齡愁嗜欲。
但能舉鉢厭饑腸，便覺古風親土俗。
君不見錦帳匝地石季倫，又不見冰澌渡河劉文叔。
竈間燎濕困滹沱，席上爭先出金谷。
豈惟暫飽濟艱難，猶貴速成勝珠玉。
昔人不願五侯鯖，今我何知九鼎肉。
杜陵春晚把鋤歸，常喜朝盤堆苜蓿。
莫嗟粗糲百年飧，且免禍盈鬼瞰屋。